Document ID: 31979R1964

ΚΑΝΟΝΙΣΜΟΣ (ΕΟΚ) αριθ. 1964/79 ΤΗΣ ΕΠΙΤΡΟΠΗΣ της 6ης Σεπτεμβρίου 1979 περί τρίτης τροποποιήσεως του κανονισμού (ΕΟΚ) αριθ. 223/77 "περί των διατάξεων εφαρμογής και μέτρων απλοποιήσεως του καθεστώτος της κοινοτικής διαμετακομίσεως"
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 222/77 του Συμβουλίου της 13ης Δεκεμβρίου 1976 που αναφέρεται στην κοινοτική διαμετακόμιση(1), όπως τροποποιήθηκε με τον κανονισμό (ΕΟΚ) αριθ. 983/79(2), και ιδίως το άρθρο 57,
Εκτιμώντας:
ότι ο κανονισμός (ΕΟΚ) αριθ. 983/79 του Συμβουλίου αύξησε το ποσό της κατ' αποκοπήν εγγυήσεως, που απαιτείται στα πλαίσια του συστήματος της κατ' αποκοπήν εγγυήσεως, από 5 000 λογιστικές μονάδες σε 7 000 ευρωπαϊκές λογιστικές μονάδες και ότι πρέπει, κατά συνέπεια, να τροποποιηθούν οι σχετικές διατάξεις του κανονισμού (ΕΟΚ) αριθ. 223/77 της Επιτροπής(3), όπως τροποποιήθηκε τελευταία με τον κανονισμό (ΕΟΚ) αριθ. 526/79(4)-
ότι, δυνάμει του άρθρου 32 παράγραφος 3 υπό γ) του κανονισμού (ΕΟΚ) αριθ. 222/77, πρέπει να καθορισθεί η διαδικασία εφαρμογής των διατάξεων που αφορούν στην αντιστοιχία αξίας της ευρωπαϊκής μονάδος σε εθνικό νόμισμα-
ότι, οι διατάξεις που καθορίζονται με τον παρόντα κανονισμό είναι σύμφωνες με τη γνώμη της Επιτροπής της Κοινοτικής Διαμετακομίσεως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 223/77 τροποποιείται ως ακολούθως:
1. Στο άρθρο 23 παράγραφος 2 και στο άρθρο 24 παράγραφοι 1, 2, 3 και 4, οι λέξεις "5 000 λογιστικές μονάδες" αντικαθίστανται από τις λέξεις "7 000 ευρωπαϊκές λογιστικές μονάδες".
2. Η ακόλουθη παράγραφος 5 προστίθενται στο άρθρο 24:
"5. Η αντιστοιχία αξίας σε εθνικά νομίσματα των ποσών ευρωπαϊκών λογιστικών μονάδων, που διαλαμβάνονται στον παρόντα κανονισμό, υπολογίζεται με βάση τη συναλλαγματική ισοτιμία που ισχύει την πρώτη εργάσιμη ημέρα του μηνός Οκτωβρίου, με έναρξη εφαρμογής την 1η Ιανουαρίου του επομένου έτους.
Αν για δεδομένο εθνικό νόμισμα δεν υπάρχει διαθέσιμη τέτοια ισοτιμία, εφαρμόζεται για το νόμισμα αυτό η ισοτιμία της τελευταίας ημέρας που δημοσιεύθηκε ισοτιμία. Για τους σκοπούς της παρούσας διατάξεως, εφαρμόζονται οι ισοτιμίες που δημοσιεύονται στην Επίσημη Εφημερίδα των Ευρωπαϊκών Κοινοτήτων.
Η αντιστοιχία αξίας της ευρωπαϊκής λογιστικής μονάδος, που πρέπει να λαμβάνεται υπόψη για την εφαρμογή του πρώτου εδαφίου, είναι η εφαρμοζομένη κατά την ημερομηνία καταχωρήσεως της διασαφήσεως κοινοτικής διαμετακομίσεως, που καλύπτεται από τον ή τους τίτλους της κατ' αποκοπήν εγγυήσεως."
3. Το παράρτημα X αντικαθίσταται από το παράρτημα Α του παρόντος κανονισμού.
4. Το παράρτημα XIII αντικαθίσταται από το παράρτημα Β του παρόντος κανονισμού.
Άρθρο 2
Ο παρών κανονισμός αρχίζει να ισχύει την 1η Ιουλίου 1980.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στις Βρυξέλλες, στις 6 Σεπτεμβρίου 1979.

Labels: 3
2
11